醫生

醫生（粵音：ji1 sang1），中國古時叫大夫、郎中，係一種幫人醫病嘅職業。佢哋受過專業訓練，專門研究、診斷、預測、治療身體（甚至精神方面）嘅病患，職責包括要促進、維持同埋重建人體嘅健康。醫生好多時都會選擇專注去做某類疾病、特定病人群組，或者採用嘅特定療法—佢哋會成為專科醫生；不過又有好多醫生會負責提供長期、全面嘅醫療服務—呢啲就係所謂嘅普通科醫生。 西醫 以台灣為例，醫科學生一般要讀六年（或係四年學士後醫學系），後段一至兩年先會以「見習醫生」身份喺醫院觀摩，但唔可以親自施診。畢業後考試合格，可以攞到由衞生福利部頒發嘅醫生執照。自從2013年起，為咗減少醫療糾紛，政府規定醫生要先考到牌，之後再接受兩年「畢業後一般醫學訓練（PGY）」，先可以獨立執業。好多人完成PGY訓練之後，會入專科醫院繼續進修，例如內科、外科、兒科等，以「住院醫生」身份跟住「主治醫生」學嘢，直到考到專科資格為止。 普通科 專科 專科醫生係指一些專門負責醫其中一種病嘅醫生。例如精神科，皮膚科，兒科，老人科，婦科。 中醫 中醫學係一門靠中醫藥理論同實戰經驗嚟研究健康同疾病嘅學問，佢重視點樣預防、診斷同治病，幫人身體恢復健康。中醫學幾千年歷史，以陰陽五行做基礎，透過「望、聞、問、切」四種方法嚟睇病，了解病因同身體內部嘅變化，再度身訂做治療方案，用中藥、針灸、推拿等方法，幫身體達到陰陽平衡。 而家，中醫學喺國際上都被視為替代醫學其中一部分，世衛仲將佢納入疾病分類系統。中醫強調「辨證論治」，意思係睇實際情況嚟改變治療方法，唔係一味死跟理論。中醫除咗睇病，仲好重視病人嘅情緒、飲食同運動習慣，成個治療過程都係由頭到腳咁去調理，呢個都係中醫幾千年嚟仲咁興嘅原因。 社會 有啲人認為，醫生應該起榜樣作用，尤其係喺健康生活習慣方面。例如，佢哋唔應該食煙或者飲酒。西方唔少研究都指出，醫生食煙嘅比率相對低，而噉係因為佢哋有專業知識，比較容易自律。某啲針對男性醫生嘅研究就發現，醫生嘅預期壽命（白人73歲，黑人69歲）稍為高過律師同其他受過高等教育嘅專業人士；而醫生喺某啲疾病上出現率亦比較低，例如肺炎、酗酒相關病症同埋大腸癌等。 不過醫生本身亦被指係容易受到「職業病」所害，有人話「醫生係最差嘅病人」，原因係因為醫生覺得自己出現病徵嗰陣，會因為學識太多而自己嚇自己——將所有喺醫學院學過嘅惡疾都代入自己身上，擔心自己中咗最壞嗰隻。 語文 喺大中華地區，醫生一詞一般係用嚟叫從事現代西醫行業嘅人。相對之下，台灣、日本、韓國一帶，就習慣用醫師嚟稱呼。而醫生喺日語入面其實係指讀醫科嘅學生。 古語 三國時期，東吳名醫董奉晚年為百姓醫病唔收診金同埋藥錢，但要求病人好番之後一定要上山種植杏樹，叫做「康樂杏」，後嚟，「杏林」就用嚟指「醫學界」。華佗同扁鵲皆為古代名醫，後世讚美醫生時，成日會講「華佗再世」、「扁鵲復生」。另外，後世做醫生嘅亦都會用「懸壺濟世」嚟形容杏林中人。 黑話 喺香港黑社會術語之中，零售毒販叫做醫生。 睇埋 黃六醫生 治療型角色 引咗 參攷